b'\n_START_ARTICLE_\nTitano dioksidas\n_START_SECTION_\nPigmentas\n_START_PARAGRAPH_\nTitano dioksidas labai pla\xc4\x8diai naudojamas kaip baltas pigmentas (titano baltalai), nes jis labai skaistus ir turi didel\xc4\xaf l\xc5\xab\xc5\xbeio rodikl\xc4\xaf (n\xc2\xa0= 2.7), kuo j\xc4\xaf pralenkia tik keletas med\xc5\xbeiag\xc5\xb3. Kasmet pasaulyje pigmentam sunaudojama 4 milijonai ton\xc5\xb3 TiO\xe2\x82\x82._NEWLINE_D\xc4\x97l didelio l\xc5\xab\xc5\xbeio rodiklio ir spalvos titano dioksidas, nusodintas kaip plona pl\xc4\x97vel\xc4\x97, sudaro puiki\xc4\x85 atspindim\xc4\x85j\xc4\x85 dielektrini\xc5\xb3 veidrod\xc5\xbei\xc5\xb3 ir kai kuri\xc5\xb3 brangakmeni\xc5\xb3 dang\xc4\x85._NEWLINE_Miltelinis TiO\xe2\x82\x82 yra ir puikus drumstiklis. Jis suteikia baltumo ir nepermatomumo da\xc5\xbeams, dangoms, plastikams, popieriui, ra\xc5\xa1alams, maistui, vaistams (\xc5\xbeirneliams ir tablet\xc4\x97ms), dant\xc5\xb3 pastoms. Reikiamas nepermatomumas gaunamas parenkant titano dioksido daleli\xc5\xb3 dyd\xc4\xaf._NEWLINE_Kaip baltai da\xc5\xbeantis maisto priedas titano dioksidas vadinamas E171, Ci 77891. Titano dioksidas da\xc5\xbenai naudojamas nugriebtam pienui baltinti. Tyrimai rodo, kad jo priedas gerina nugriebto pieno skanum\xc4\x85._NEWLINE_Kosmetikos priemon\xc4\x97se titano dioksidas naudojamas tiek kaip pigmentas bei UV \xc5\xa1viesos sug\xc4\x97riklis, tiek kaip tir\xc5\xa1tiklis. TiO\xe2\x82\x82 naudojamas kaip tatuiruo\xc4\x8di\xc5\xb3 pigmentas ir med\xc5\xbeiaga kraujavim\xc4\x85 stabdan\xc4\x8diuose pie\xc5\xa1tukuose (angl. styptic pencil). Kosmetikos pramonei titano dioksidas gaminamas \xc4\xafvairaus dyd\xc5\xbeio dalel\xc4\x97mis, disperguojamomis tiek vandenyje, tiek aliejuose, su \xc4\xafvairiomis dangomis._NEWLINE__NEWLINE_Titano dioksidas d\xc4\x97l didelio l\xc5\xab\xc5\xbeio rodiklio, ger\xc5\xb3 UV \xc5\xa1viesos sugeriam\xc5\xb3j\xc5\xb3 savybi\xc5\xb3, atsparumo UV \xc5\xa1viesai naudojamas prakti\xc5\xa1kai visuose kremuose, geliuose ir pana\xc5\xa1iose priemon\xc4\x97se nuo UV \xc5\xa1viesos. D\xc4\x97l \xc5\xa1i\xc5\xb3 savybi\xc5\xb3 jis stabilus ir gerai saugo od\xc4\x85 nuo UV \xc5\xa1viesos. Vaikams ir \xc5\xbemon\xc4\x97ms su jautria oda skirti kremai nuo saul\xc4\x97s paprastai daromi su titano dioksido arba cinko oksido pagrindu, nes manoma, kad \xc5\xa1ie fiziniai UV stabdikliai ma\xc5\xbeiau dirgina od\xc4\x85 negu cheminiai UV \xc5\xa1viesos stabdikliai. Saul\xc4\x97s kremuose naudojamo titano dioksido dalel\xc4\x97s b\xc5\xabna padengtos silicio dioksidu ar aliuminio oksidu, kadangi veikia kaip fotokatalizatorius ir sudaro radikalus, kurie yra karcinogeni\xc5\xa1ki ir gali pa\xc5\xbeeisti od\xc4\x85._NEWLINE_Titano dioksidas pla\xc4\x8diai naudojamas plastik\xc5\xb3 pramon\xc4\x97je, kur d\xc4\x97l atsparumo UV \xc5\xa1viesai veikia kaip UV sug\xc4\x97riklis, efektyviai ver\xc4\x8diantis ardan\xc4\x8di\xc4\x85 UV \xc5\xa1vies\xc4\x85 \xc4\xaf nekenksming\xc4\x85 \xc5\xa1ilum\xc4\x85._NEWLINE_Keramikoje titano dioksidas naudojamas kaip glaz\xc5\xabr\xc5\xb3 drumstiklis ir kristalizacijos s\xc4\x97klos._NEWLINE_Titano dioksidu kartais \xc5\xbeymi teniso kort\xc5\xb3 skiriam\xc4\x85sias linijas._NEWLINE_Manoma, kad titano dioksidas gali sukelti v\xc4\x97\xc5\xbe\xc4\xaf.'